Cele gekap oor sy hantering van CameronBheki Cele het Dinsdag teen Ian Cameron van Action Society uitgevaar (Foto: Skermskoot uit eNCA-video) Bheki Cele, die minister van polisie, het skerp kritiek uit verskeie oorde ontlok oor sy optrede teenoor Ian Cameron, direkteur van gemeenskapsveiligheid by die drukgroep Action Society. Die voorval het Dinsdag by ŉ gemeenskapsvergadering in Kaapstad plaasgevind, waar die minister met inwoners van Nyanga en Gugulethu oor polisiëring in dié woonbuurte gepraat het. Die DA het Woensdag in ŉ verklaring gesê Cele se optrede was nie net ’n poging om aanspreeklikheid te vermy nie, maar ook ’n aanklag teen sy leierskap en onvermoë om gemeenskappe teen misdaad te beskerm. Maroela Media het vroeër berig dat ŉ konfrontasie tussen Cele en Cameron ontstaan het waartydens Cele aan Cameron geskree het “Jy beskou my as ŉ tuinjong. Bly stil! Bly stil! Sit en luister jong man, of gaan uit”. Toe Cameron geweier het om die saal die verlaat is hy “gewelddadig” deur die polisie verwyder en na sy motor begelei. “Dit was nog ŉ arrogante vertoning van die minister se minagting vir samewerking om die veiligheid en sekuriteit van Suid-Afrikaanse gemeenskappe te verseker,” het Gillion Bosman, die DA se woordvoerder vir gemeenskapsveiligheid in die Wes-Kaap, in ŉ verklaring gesê. “Dit is nie die eerste keer dat so ŉ geleentheid deur die minister gereël word nie. Hoewel dit [die ontmoeting] veronderstel is om in die gees van samewerking gehou te word, is nie die Wes-Kaapse regering óf die Stad Kaapstad genooi om aan die verrigtinge deel te neem nie. In plaas daarvan het die minister gekies om die gemeenskapsvergadering in politieke teater te verander – dít nadat hy in sy uitgestrekte motorstoet daar aangekom het.” Verskeie mense het ook op sosiale media teen Cele uitgevaar. Die Suid-Afrikaanse YouTube-geesdriftige Sihle Ngobese (Big Daddy Liberty) het op Twitter gesê dat Cameron bloot die waarheid praat en ’n minister bevraagteken wat nie daad by woord kan voeg nie. Rob Hutchinson, voorsitter van die burgerregtegroep DearSAfrica, het op sy Twitter-profiel gesê “Cele is deur ’n gewone burger ontmasker en ontbloot”. Ian Cameron was Dinsdag in ’n konfrontasie met Bheki Cele, minister van polisie, betrokke. (Foto: Skermskoot uit video wat op Twitter gedeel is) Kort voor die konfrontasie het Cameron die minister tydens sy spreukbeurt oor die tekort aan polisiëring en hulpbronne aangevat, asook oor swak ondersoekwerk en opleiding in dié gebiede. Hy het Cele ook daarvan beskuldig dat hy verwyderd is van die werklikheid wat dié gemeenskappe elke dag ervaar. Bosman sê die DA het telkemale al uitgelig dat die provinsie steeds onderbefonds en onderkapasiteit is, onder meer by die Gugulethu-polisiestasie waar die aantal ontplooide polisiebeamptes sedert 2017 met 13% afgeneem het. Dié stasie val ook onder die top-30 polisiestasies waar roof by residensiële misdade aangeteken is. Die Nyanga-polisiestasie, waar die aantal ontplooide polisiebeamptes sedert 2017 met 5% afgeneem het, is onder die top-30 polisiestasies waar kontakmisdade aangeteken is. “Minister Cele het nou werklik die plot verloor en sy tirade is ŉ verdere bewys dat hy eenvoudig nie omgee om oplossings te vind vir die geweld wat ons gemeenskappe in die gesig staar nie. Inwoners van die Wes-Kaap, en by uitbreiding Suid-Afrikaners, word deur vrees lamgelê weens die geweldsmisdade wat gemeenskappe steeds teister.” Twee kante Dr. Johan Burger, ’n onafhanklike misdaadontleder wat voorheen aan die Instituut vir Sekerheidstudies verbonde was, het Woensdag aan Maroela Media gesê dat die saak twee kante het. “Natuurlik is die minister se reaksie op Ian Cameron se ‘aanval’ totaal onaanvaarbaar. Hy het woedend gereageer en eintlik heeltemal selfbeheersing verloor. Maar dan het Cameron se aanslag in ’n groot mate hiertoe bygedra,” het Burger gesê. Hy meen Cameron se kritiek op die polisie en minister was geldig, maar dat hy aanvallend en uitdagend was in die wyse waarop hy sy saak gestel het. “Die minister is ongetwyfeld onder druk, maar hy was ten minste daar om met die gemeenskap te praat. Uit sy oogpunt gesien was hierdie ’n persoonlike aanval deur ’n ‘jong man’ wat geen begrip het vir sy bydrae tot die bevrydingstryd en die vestiging van basiese regte nie.” Burger sê albei partye behoort hierdie betreurenswaardige voorval te gebruik om ’n konstruktiewe gesprek te reël, waar daar oor die probleme en oplossings in daardie gemeenskappe gepraat kan word.